পল পগবা

পল লাবিল পগবা (; জন্ম: ১৫ মার্চ ১৯৯৩; পল পগবা নামে সুপরিচিত) হলেন একজন ফরাসি পেশাদার ফুটবল খেলোয়াড়। তিনি বর্তমানে ইতালির পেশাদার ফুটবলের শীর্ষ স্তর সেরিয়ে আ-এর ক্লাব ইয়ুভেন্তুস এবং ফ্রান্স জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় এবং রক্ষণাত্মক মধ্যমাঠের খেলোয়াড় হিসেবে খেলেন।
১৯৯৯–২০০০ মৌসুমে, ফরাসি ফুটবল ক্লাব রোয়াসি-অঁ-ব্রিয়ের যুব পর্যায়ের হয়ে খেলার মাধ্যমে পগবা ফুটবল জগতে প্রবেশ করেছেন এবং পরবর্তীকালে তর্সি, ল্য আভ্র এবং ম্যানচেস্টার ইউনাইটেডের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১১–১২ মৌসুমে, ইংরেজ ক্লাব ম্যানচেস্টার ইউনাইটেডের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি দুই মৌসুম অতিবাহিত করেছেন; ম্যানচেস্টার ইউনাইটেডের হয়ে তিনি ৩ ম্যাচে অংশগ্রহণ করেছেন। অতঃপর ২০১২–১৩ মৌসুমে তিনি বিনামূল্যে ইতালীয় ক্লাব ইয়ুভেন্তুসে যোগদান করেছেন, ইয়ুভেন্তুসের হয়ে তিনি চার মৌসুমে ৪টি লিগ শিরোপা জয়লাভ করেছেন। ২০১৬–১৭ মৌসুমে, তিনি তৎকালীন বিশ্ব রেকর্ড স্থানান্তর ফি প্রায় ১০৫ মিলিয়ন ইউরোর বিনিময়ে ইয়ুভেন্তুস হতে পুনরায় ইংরেজ ক্লাব ম্যানচেস্টার ইউনাইটেডে যোগদান করেছেন।
২০০৮ সালে, পগবা ফ্রান্স অনূর্ধ্ব-১৬ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন। প্রায় ৬ বছর যাবত ফ্রান্সের বয়সভিত্তিক দলের হয়ে খেলার পর, তিনি ২০১৩ সালে ফ্রান্সের হয়ে আন্তর্জাতিক পর্যায়ে অভিষেক করেছেন; ফ্রান্সের জার্সি গায়ে তিনি এপর্যন্ত ৯১ ম্যাচে ১১টি গোল করেছেন। তিনি ফ্রান্সের হয়ে এপর্যন্ত ২টি ফিফা বিশ্বকাপ (২০১৪ এবং ২০১৮) এবং ২টি উয়েফা ইউরোপীয় চ্যাম্পিয়নশিপে (২০১৬ এবং ২০২০) অংশগ্রহণ করেছেন, যার মধ্যে ২০১৮ সালে দিদিয়ে দেশঁয়ের অধীনে ফিফা বিশ্বকাপের শিরোপা জয়লাভ করেছেন।
ব্যক্তিগতভাবে, পগবা বেশ কিছু পুরস্কার জয়লাভ করেছেন, যার মধ্যে ২০১৩ ফিফা অনূর্ধ্ব-২০ বিশ্বকাপের গোল্ডেন বল, ২০১৩ সালে গোল্ডেন বয় এবং ২০১৪ ফিফা বিশ্বকাপের সেরা যুব খেলোয়াড়ের পুরস্কার অন্যতম।
পল লাবিল পগবা ১৯৯৩ সালের ১৫ই মার্চ তারিখে ফ্রান্সের লানি-সুর-মার্নে জন্মগ্রহণ করেছেন এবং সেখানেই তার শৈশব অতিবাহিত করেছেন।
পগবা ফ্রান্স অনূর্ধ্ব-১৬, ফ্রান্স অনূর্ধ্ব-১৭, ফ্রান্স অনূর্ধ্ব-১৮, ফ্রান্স অনূর্ধ্ব-১৯ এবং ফ্রান্স অনূর্ধ্ব-২০ দলের হয়ে খেলার মাধ্যমে ফ্রান্সের প্রতিনিধিত্ব করেছেন। ফ্রান্স অনূর্ধ্ব-১৭ দলের হয়ে তিনি ২০১০ উয়েফা ইউরোপীয় অনূর্ধ্ব-১৭ চ্যাম্পিয়নশিপে অংশগ্রহণ করেছেন, তবে তার দল উক্ত প্রতিযোগিতায় সেমি-ফাইনাল থেকে বিদায় নিয়েছিল; উক্ত প্রতিযোগিতায় তিনি ৪ ম্যাচে ২টি গোল করেছিলেন। দুই বছর পর, তিনি ২০১২ উয়েফা ইউরোপীয় অনূর্ধ্ব-১৯ চ্যাম্পিয়নশিপে অংশগ্রহণ করেছেন, তবে এই প্রতিযোগিতায়ও তার দল সেমি-ফাইনালে পরাজিত হয়ে বিদায় নিয়েছিল। এই আসরে তিনি দুই ম্যাচে ফ্রান্সের অধিনায়কের দায়িত্ব পালন করেছেন। ২০১৩ সালে তিনি ফ্রান্স অনূর্ধ্ব-২০ দলের হয়ে ২০১৩ ফিফা অনূর্ধ্ব-২০ বিশ্বকাপের শিরোপা জয়লাভ করেছেন, উক্ত প্রতিযোগিতার ফাইনালে তার দল উরুগুয়ে অনূর্ধ্ব-২০ দলকে পেনাল্টি শুট-আউটে ৪–১ গোলের ব্যবধানে পরাজিত করে উক্ত প্রতিযোগিতার ইতিহাসে প্রথমবারের মতো শিরোপা ঘরে তুলতে সক্ষম হয়, পেনাল্টি শুট-আউটের প্রথম পেনাল্টি থেকে তিনি গোল করেছিলেন। তিনি এই আসরে ফ্রান্সের অধিনায়কের দায়িত্ব পালন করার পাশাপাশি ৬ ম্যাচে ১টি গোল করে আসরের সেরা খেলোয়াড় হিসেবে গোল্ডেন বল জয়লাভ করেছেন। ফ্রান্সের বয়সভিত্তিক দলের হয়ে তিনি ৫৮ ম্যাচে অংশগ্রহণ করে ১১টি গোল এবং ১টি শিরোপা জয়লাভ করেছেন।
২০১৩ সালের ২২শে মার্চ তারিখে, মাত্র ২০ বছর ৭ দিন বয়সে, ডান পায়ে ফুটবল খেলায় পারদর্শী পগবা জর্জিয়ার বিরুদ্ধে অনুষ্ঠিত ২০১৪ ফিফা বিশ্বকাপের বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে ফ্রান্সের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ১৯ নম্বর জার্সি পরিধান করে কেন্দ্রীয় মধ্যমাঠের খেলোয়াড় হিসেবে খেলেছেন। ম্যাচটি ফ্রান্স ৩–১ গোলের ব্যবধানে জয়লাভ করেছিল। জাতীয় দলের হয়ে অভিষেকের ৫ মাস ১৯ দিন পর, ফ্রান্সের জার্সি গায়ে প্রথম গোলটি করেন; ১০ই সেপ্টেম্বর তারিখে, বেলারুশের বিরুদ্ধে ম্যাচে ফ্রান্সের হয়ে চতুর্থ গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন। ফ্রান্সের হয়ে অভিষেকের বছরে পগবা সর্বমোট ৭ ম্যাচে ১টি গোল করেছেন।
পগবা ব্রাজিলে অনুষ্ঠিত ২০১৪ ফিফা বিশ্বকাপের জন্য দিদিয়ে দেশঁয়ের অধীনে ঘোষিত ফ্রান্স দলে স্থান পাওয়ার মাধ্যমে প্রথমবারের মতো ফিফা বিশ্বকাপে অংশগ্রহণ করার সুযোগ পান। ২০১৪ সালের ১৫ই জুন তারিখে, তিনি হন্ডুরাসের বিরুদ্ধে গ্রুপ পর্বে নিজেদের প্রথম ম্যাচে অংশগ্রহণ করার মাধ্যমে ফিফা বিশ্বকাপে অভিষেক করেছেন, ম্যাচের ২৮তম মিনিটে তিনি একটি হলুদ কার্ড পেয়েছিলেন। ৩০শে জুন তারিখে, নাইজেরিয়ার বিরুদ্ধে ম্যাচে তিনি ফিফা বিশ্বকাপে তার প্রথম গোলটি করেছেন। উক্ত বিশ্বকাপে তিনি ৪ ম্যাচে ১টি গোল করে আসরের সেরা যুব খেলোয়াড়ের পুরস্কার জয়লাভ করেছেন। অতঃপর পগবা ২০১৮ ফিফা বিশ্বকাপের জন্য প্রকাশিত ফ্রান্সের ২৩ সদস্যের চূড়ান্ত দলে অন্তর্ভুক্ত হন, এই আসরে ফাইনালে তার দল ক্রোয়েশিয়াকে পেনাল্টি শুট-আউটে ৪–২ গোলের ব্যবধানে পরাজিত করে ফিফা বিশ্বকাপের ইতিহাসে দ্বিতীয়বারের মতো শিরোপা ঘরে তুলতে সক্ষম হয়, তিনি ম্যাচের ৫৯তম মিনিটে একটি গোল করেছেন।